StudentePlein-verklaring by ATM, 28 Mei 2022 – StudentePlein
Ons verteenwoordig StudentePlein,'n jong maar gevestigde metakampus op Stellenbosch met die missie om Afrikaans as lewendige akademiese taal te steun waar die Universiteit Stellenbosch weier om dit te doen, en om studente met klagtes rondom taaldiskriminasie te ondersteun.
Vir ons is die stryd om die tasbare, sigbare erkenning wat die Afrikaanse Taalmonument ons bied, 'n uitvloeisel van ons stryd op Stellenbosch om 'n volhoubare, lewenskragtige plek vir akademiese Afrikaans los te stoei.
Nie bloot die naam nie, maar die beleefde erkenning wat die Taalmonument bied, is vir ons lede ook 'n noodsaak.
Nathi Mthethwa en sy kollegas dink hulle het 'n houvas op die begrip "inklusiwiteit". Hulle misbruik die begrip om billike, gelykwaardige erkenning wat 'n taal soos Afrikaans deur ons monument verdien, te ontken en deur dekreet te probeer standaardiseer, asof Afrikaans geen erkenning verdien nie.
Die Afrikaanse Taalmonument se bestaan en ontwikkelling vergestalt Afrikaans se gelykwaardige, vreedsame en vriendelike rol in 'n grondwetlike Suid-Afrika. Elke soort, variant, dialek, sosiolek en uniekheid van Afrikaans, 'n sambreeltaal, vind hier 'n bymekaarkomplek, 'n welverdiende fokuspunt, 'n taaltuiste.
En daarbenewens verdien Afrikaans 'n plek onder die son, ongeag wat heersende magte as "inklusief" beskou.
Mnr. Mthethwa het geen mag oor ons nie. Ons eerbiedig grondwetlike beginsels en beginsels van gesonde samewerking en samesyn in die algemeen, en neem ons regte en verantwoordelikhede op as taalgemeenskap, en gun ander taalgemeenskappe dieselfe regte en verantwoordelikhede. En ons handel ook vanuit 'n diep besef in die algemeen, dat Afrikaans nie 'n minister of amptenaar se toestemming of bevestiging nodig het as dit by 'n bestaansreg kom nie.
Mnr. Mthethwa handel natuurlik nie in goeie trou nie. Hy gebruik sy begrip van inklusiwiteit om soos baie van sy kollegas 'n kille en gevrekte standaardisering teweeg te bring. Ons is hier om te sê dit gaan nie gebeur nie.